text: Særlig indsats mod narko giver resultater 
  19 september 2018 kl. 05.18
  104 sigtelser for at sælge og besidde narko er det målbare resultat af en særlig indsats, som Syd- og Sønderjyllands Politi har gennemført i nattelivet.
  Syd- og Sønderjyllands Politi har i årets første otte måneder haft særligt fokus på at bekæmpe narkotika i nattelivet i byerne i politikredsen.
  Indsatsen i nattelivet har ført til i alt 104 narkosigtelser i årets første otte måneder. Der er tale om overtrædelser af loven om salg samt besiddelse af euforiserende stoffer, oplyser Syd- og Sønderjyllands Politi.
  Kaj Nielsen, politiinspektør, Syd- og Sønderjyllands Politi: "Det er vigtigt, at de unge kan føle sig trygge i nattelivet."
  
  Politiet har været aktive på diskoteker og værtshuse og udendørs på gader og stræder nær beværtningerne.
  Udover indsatsen på gadeplan og i restaurationerne har politiet haft dialog med lokalråd, SSP og gadeplansmedarbejdere om indsatsen for i fællesskab at kunne sætte ind mod problemet.
  Desuden er politikredsen i dialog med restauratørerne flere steder om, hvordan man i fællesskab kan sætte ind over for narko i nattelivet.
  - Det er vigtigt, at de unge kan føle sig trygge i nattelivet. Vi har samtidig haft et ekstra fokus på forholdene i restaurationerne. Vi er inde på restauranterne og har rejst en række sigtelser for overtrædelse af restaurationsloven, siger politiinspektør Kaj Nielsen, der er linjechef for Områdepolitiet i Syd- og Sønderjyllands Politi.
  